อธิบดีกรมอุตุนิยมวิทยา คาดการณ์ พายุโซนร้อนปาบึก เคลื่อนตัวขึ้นฝั่งที่จังหวัดนครศรีธรรมราชเย็นวันนี้ พร้อมเฝ้าระวัง 2 จังหวัดเสี่ยงที่อาจได้รับผลกระทบ
นายภูเวียง ประคำมินทร์ อธิบดีกรมอุตุนิยมวิทยา เปิดเผยสถานการณ์ล่าสุดพายุโซนร้อนปาบึก ว่ามีศูนย์กลางอยู่ทางทิศตะวันออกค่อนทางใต้เล็กน้อยห่างจากชายฝั่งจังหวัดนครศรีธรรมราชประมาณ 200 กิโลเมตร มีความเร็วลมสูงสุดประมาณ 70 กิโลเมตรต่อชั่วโมง และคาดว่าจะมีความเร็วสูงขึ้น โดยมีทิศทางเคลื่อนขึ้นฝั่งที่บริเวณจังหวัดนครศรีธรรมราช ในช่วงเย็นของวันนี้ (4 ม.ค. 62) ส่วนจุดที่น่าเป็นห่วงและต้องติดตามสถานการณ์อย่างใกล้ชิดได้แก่ จังหวัดชุมพร จังหวัดสุราษฎร์ธานี และจังหวัดนครศรีธรรมราช ซึ่งจะส่งผลกระทบต่อบริเวณดังกล่าวเกิดฝนตกหนักต่อเนื่อง และลมกระโชกแรง ทั้งนี้ พลเอกประยุทธ์ จันทร์โอชา นายกรัฐมนตรี ได้สั่งการให้บูรณาการทำงานร่วมกับทุกหน่วยที่เกี่ยวข้อง เพื่อกำกับและเฝ้าติดตามสถานณ์การอย่างใกล้ชิด ทั้งนี้ คาดว่าพายุโซนร้อนปาบึกจะพัดผ่านออกจากประเทศไทยในวันที่ 5 มกราคม และวันที่ 6 มกราคม สถานการณ์จะเริ่มคลี่คลายกลับเข้าสู่ภาวะปกติ         อธิบดีกรมอุตุนิยมวิทยา กล่าวเพิ่มเติมว่า ขอชื่นชมประชาชนในทุกพื้นที่ที่ให้ความร่วมมือเป็นอย่างดีจากการแจ้งเตือน ซึ่งประชาชนทุกคนมีความเข้าใจในภัยธรรมชาติ ตระหนัก รับรู้ และมีความพร้อมที่จะรับมือ